Når en ko bliver syg med yverbetændelse på Kærsholm-Overgaard ved Storvorde, er det sjældent en sprøjte med antibiotika, der er løsningen. - Min erfaring er, at antibiotika sjældent har en effekt, når det gælder yverbetændelse. Har en ko yverbetændelse, eksempelvis E. Coli, så kan det gå to veje: Enten kommer hun over det af sig selv, eller også dør hun - og det er uanset, om hun får antibiotika eller ej, siger Anders Overgaard Jensen, som er økologisk landmand i Kærsholm. Men at landmænd dropper antibiotika er langt fra et generelt billede. Tværtimod er dansk landbrug storforbruger af antibiotika, og et overflødigt forbrug kan føre til resistens og gøre antibiotika virkningsløst. Det er ifølge Anders Overgaard Jensen ofte spild af penge, og risici som man ikke behøver at løbe. Derfor har Økologisk Landsforening torsdag arrangeret et bedriftsbesøg på Anders Overgaard Jensens gård. Her skal landmanden demonstrere nye økologiske løsninger, og minimal medicinforbrug.

Opsummering:
Der er ingen grund til at give køer antibiotika mod yverbetændelse, lyder det fra nordjysk økolandmand.